Քամալ Հասան

Քամալ Հասան (թամիլ.` கமல் ஹாசன், իրական անունը` Պարթհասարաթհի, ), հնդիկ դերասան, պրոդյուսեր, քաղաքական գործիչ, սցենարիստ, ռեժիսոր, արտակադրային երգիչ և բանաստեղծ։ Հիմնականում աշխատում է Չեննայում (Մադրաս) գործող թամիլական կինեմատոգրաֆում (Կոլլիվուդ)։ Արժանացել է բազմաթիվ մրցանակների, այդ թվում` 4 Ազգային կինոմրցանակի, Filmfare Awards` տղամարդու լավագույն դերի համար, 17 անգամ Հարավային Հնդկաստանի Filmfare Awards South ամենամյա մրցանակին, կառավարական Պադմա Շրի (1990 թ.) և Պադմա Բհուշան (2014 թ.) պարգևների։ Արժանացել է նաև ֆրանսիական Արվեստների և գրականության շքանշանին (2016 թ.): Զբաղվում է բարեգործությամբ։

Կենսագրությունը 

Քամալ Հասանը ծնվել է Հնդկաստանի Թամիլնադ նահանգի Պարամակուդի քաղաքում, իրավաբանի ընտանիքում։ Ունի երկու ավագ եղբայր, ովքեր նույնպես իրավաբաններ են և քույր, ով պարուհի է։ Առաջին անգամ Քամալ Հասանը էկրանին հայտնվել է 1960 թվականին, երբ վեց տարեկան էր։ 13 տարեկանում թողել է դպրոցը և ընդգրկվել թատերական խմբակում։ Նրա ողջ դերասանական կյանքն անցել է Մադրասի կինոստուդիաներում։

Առաջին գլխավոր դերը Քամալ Հասանը խաղացել է 1976 թվականին, իսկ առաջին Ազգային կինոմրցանակը ստացել է 1983 թվականին նկարահանված «Կիսալուսինը հայտնվում է երրորդ օրը» կինոնկարի համար։ Նրա առավել հայտնի ֆիլմերից են «Ստեղծված են միմյանց համար» (1981 թ.), «Հերոսը» (1987 թ.), «Հնդիկը» (1996 թ.), «Տաս ավատար» (2008 թ.) և այլ ֆիլմեր։ Բացի այդ, նկարահանվել է նաև իր կողմից ստեղծված ֆիլմերում` «Ժամանակի շունչը» (2000 թ.), «Վիրումանդի» (2004 թ.), «Բազմադեմը» (2013 թ.) և այլն։

Անձնական կյանքը 

Քամալ Հասանը նախկինում սիրավեպ է ունեցել դերասանուհի Շրիվիդյայի հետ։ 1978 թվականին ամուսնացել է պարուհի Վանի Գանպատիի հետ։ Շուրջ տաս տարվա ամուսնական կյանքն ավարտվել է ամուսնալուծությամբ։

1988 թվականին ամուսնացել է դերասանուհի Սարիկայի հետ։ Նրանք ամուսնացել են, երբ 1986 թվականին արդեն ծնվել էր նրանց դուստրը` այժմ դերասանուհի Շրութի Հասանը։ Նրանց երկրորդ դուստրը, այժմ նույնպես դերասանուհի Ակշարա Հասանը, ծնվել է 1991 թվականին։ 2002 թվականին Քամալ Հասանն ու Սարիկան ամուսնալուծվել են, քանի որ Քամալ Հասանը սիրավեպ էր սկսել դերասանուհի Սիմրանի հետ։ Սակայն այդ սիրավեպը շատ կարճ տևեց։

2003 թվականից Քամալ Հասանն ապրում էր դերասանուհի Գաուտամի Տադիմալայի հետ։ Նրանց հետ էին ապրում նաև Քամալ Հասանի դուստրերը` Շրութին և Ակշարան, ինչպես նաև Գաուտամիի դուստրը։
2016 թվականին, համացանցում սկսեցին լուրեր պտտվել Քամալ Հասանի և Գաուտամիի բաժանման մասին։

Մասնակի ֆիլմագրությունը

Ծանոթագրություններ 

Հնդիկ դերասաններ
Հնդիկ կինոռեժիսորներ
Հնդիկ սցենարիստներ
Հնդիկ ռեժիսորներ
Պադմա Բհուշան շքանշանի ասպետներ
Հնդիկ երգիչներ
Հնդիկ բանաստեղծներ
Հնդիկ պրոդյուսերներ
Հնդիկ կինոդերասաններ
Արվեստի և գրականության ֆրանսիական շքանշանի ասպետներ
Հնդկաստանի քաղաքական գործիչներ